Ich, Fridly Haberscheˀ von Stille, ✳ geschworneˀ undervogt ✳ des ampts der herschafft Schenckenberg, ✳ bekenn ✳ unnd thuͤn kund offennlich mit disem brieff, ✳ das
ich uff hütt, sin datum̄, ✳ zuͤ Vilingen im dorff ✳ an gwonlicheˀ richt statt ✳ mit offem, verbannē gricht ✳ an statt ✳ unnd innamen̄ ✳ der groszmechtig₎, edlen,
straͤnng₎, fürnaͤmen ✳ unnd wysenn, ✳ miner gnädigenn herschafft von Bernn ✳ unnd hab statt gehalttenn ✳ des frommē ✳ unnd wysenn ✳ Hannsen Kutlers,
ir gnaͧdenn obervogts obbemeldtter herschafft Schaͤnckenberg, ✳ mins liebenn herrenn ✳ ꝫcꝭ, zuͤ gricht gesaͤssenn bin, ✳ kammē all dà für mich ✳ unnd nàch gemaͤ¬
lte gricht saͤssenn, ✳ verfürspraͤchet wie rächt was, ✳ der wirdig ✳ unnd geistlich her Cünrattt Vogtt, convent bruͦder ✳ der Mindren Bruͤder ✳ Barfuͤsser ordenns ✳ zuͤ Kuͤngsfeldenn, ✳ als innāmen des erwirdig₎ unnd geistlichenn herren, ✳ hern̄ Remigio Tierbergers, gardians ✳ und gmeins
convēts ✳ obbermelts Sannt Francissenn ordenns, ✳ eins teyls, ✳ als koͤuffer, ✳ unnd des anndrenn teylls der erber Uͤlly Gatterman vō Vilingen
als hoͧptt gültt ✳ unnd selbs verkoͤuffere. ✳ unnd liesz der jetzgemeldt ✳ Gatterman in raͤcht fürwaͤndenn, ✳ wie er um̄b verkomnus willenn, ✳ mereˀn sinē
schadenn ✳ für sich, sin elich huszfroͧwenn, ✳ ir beder erbenn ✳ unnd nàchkommē, ✳ die er vestencklich harzù verbunde, ✳ uffrecht unnd redlich ✳ eins vestenn,
stättenn ✳ unnd ewigenn kouffs ✳ verkoufft ✳ unnd bemeldtt₎ herrn̄n ✳ als zuͤ handen irs convēts zuͦ kòufffen gaͤbenn haͤtte ✳ ein guͦttenn, wolgeluͤttrett₎
mütt kernnē gelts ✳ Brugger messes ✳ rechts jerlichs ✳ unnd ewigs zinnses, ✳ den ✳ er ✳ unnd sine erbenn ✳ gedàchtenn herrn̄ ✳ und convēt bruͤdrē
gegenwirtig ✳ unnd künfftigenn ✳ oder inhabernn disz brieffs ✳ nu hinfür jaͤrlich ✳ unnd yedes jàrs besunders ✳ in erst gemeldtteˀ, volkomneˀ werschafft alweg₎
uff sannt Martis, des helgenn bischoffs, tag ✳ unnd uff nechst sannt Martis tag nàch dato disz brieffs ✳ mit dem erstenn zinns ✳ ze zinnsen anhebenn ✳ unnd den jaͤrlich ✳ antwurtt₎, ✳ richtenn ✳ unnd nàch zinns raͤcht waͤrenn ✳ gen Küngsfeldenn in das gotzhusz ✳ zuͤ der vermeldtt₎ ✳ herrn̄n ✳ sicherenn handenn, ✳ gehaltt ✳ unnd gwaltt, ✳ fùr allenn costenn ✳ unnd schadenn, ✳ wider aller mencklichs uffnaͤm̄en, ✳ verhefften, ✳ verbiettenn ✳ unnd entwern̄,
kriegg, ✳ àchtt, ✳ bann ✳ unnd gmeinlich für all irrung ✳ unnd verhindernus ✳ ꝫcꝭ. unnd waͤre also sòlicher kouff ✳ gaͤbenn ✳ unnd beschaͤchenn ✳ um̄b
zwoͤlff ✳ guldin, für jedenn fünffzechenn bätzenn ✳ oder zweyg līb Bernn waͤrung gezaltt, ✳ dero er, der verkoͤuffer, sich bekannt ✳ von den koͤuffern
wol gewaͤrtt ✳ unnd bar bezaltt sin. ✳ unnd also um̄b soͤlich houpt guͦtt, ✳ zinns, ✳ costenn unnd schadenn, ✳ so haͤtte er den gedàcht₎ koͤuffern zuͤ
behafften ✳ unnd waͤrenden underpfandn̄ ingesetzt unnd gäbenn ✳ am erst₎: anderthalb juchartt ackers, ✳ ligennd by Stilly, ✳ ob der Steygg, ✳ nempt
man der Bodenn, ✳ unnd streckennd gen Stilly, ✳ trättennd die lanngen juch daruff, ✳ zinnsend jerlich zwen fierling röggenn Hard zinns. ✳ so dann
ein halb juchartt ackers in der Nüwn̄ Zelg, ✳ tritt uff Hanns Karlin ✳ unnd litt zwüschen dem Kürnnē ✳ unnd Uͦly Eggenn. ✳ aber ein juchart
ackers im Nidrenn Hard, ✳ traͤttett uff Hanns Eggenn ✳ unnd den Schuͤchmachˀ. ✳ item ein manwerk matten, ✳ heist Im Veld, ✳ stost uff das ✳
wasser ✳ unnd uff die strausz ✳ gegem Schmidberg. ✳ so dann mer ein halb manwerck mattenn, ✳ litt an Reinen Matt, ✳ obnan an Erhart
Tüfels knabenn ✳ unnd undan an Cuͤnrat Eggenn ✳ unnd traͤttet einhalb uff Buwmans mattēn. ✳ sind die bemeldtt₎ guͤtter gantz lidig
eygenn, ✳ nàch dem als obstàtt, ✳ unnd sunders nieman̄ witter hafft ✳ nàch verpflicht ꝫc̄, ✳ soͤlich zinns ✳ unnd houptguͤtt, ✳ als obstàtt, ✳ daruff ze habend, ✳
ze nutzenn ✳ unnd zeniessenn ✳ in ruͤwiger pfannds gewer. ✳ unnd des zuͤ merer sicherheitt ✳ so hab ich, obbemeltter houpt gültt, ✳ harin zuͦ
mir verbundenn ✳ und zuͤ einem rächtenn, geschwornen bürgenn gesetzt ✳ unnd gaͤbenn ✳ den erbernn Jòs Meygernn von Vilinng₎ ✳ inn
den worttenn unnd gedingenn, ✳ ob der bemaͤldt zinns ✳ uff zill ✳ unnd tag, ✳ als obstàtt, ✳ nit gericht ✳ unnd bezaltt wurd, ✳ so habenn darnàch
die beruͤrtten koͤffer, ✳ gegenwirtig ✳ unnd künfftig, ✳ sy unnd ire gwalthaber ✳ macht ✳ unnd guͤtt raͤcht, ✳ den erst gemeltt₎ bürgen in leystung zuͤ
manen ✳ von mund, ✳ mit bottenn ✳ oder brieffenn, ✳ unnd so er also gemant wirtt ✳ sol er inn den nächstenn acht tagenn ✳ zuͤ Vilinngen
im dorff ✳in eins offnen wirts husz, ✳ im in der manūg benaͤmpt, ✳ ingàn ✳ unnd zü leystenn anhebenn ✳ unnd dàselbs ein unveˀdingt giselschafft
nàch leystenns raͤcht halttenn ✳ und zuͦ leistenn nit uffhoͤrrenn, ✳ dann mit der gedàchtenn koͤuffernn ✳ wùssen ✳ unnd willenn ✳ oder bisz inē
um̄b irenn usstelligenn, ✳ versaͤsnen ✳ unnd vervalnen zinns, ✳ costenn ✳ unnd schadenn ✳ bezalung ✳ oder gnuͦg beschaͤchenn ist. ✳ unnd so also ein
manat ✳ nàch soͤlicher manūg verschintt, ✳ es wurde geleist ✳ oder nit, ✳ und die sach darum̄b geleist ✳ oder gemant ✳ nit betragenn wer, ✳ so haben die
dickbemeltten koͤuffer, ✳ ire nàchkommē ✳ und dero macht haber ✳ gwalt ✳ unnd guͦtt recht, ✳ die obbenampten underpfand ✳ unnd ob inen dar an abgienng ✳ ander sin, des houpt guͤltten, ✳ siner erbenn ✳ unnd nàchkommē ✳ ligennd ✳ unnd varennd guͤtt angriffen ✳ mit ✳ oder àn recht, ✳ das vergantten ✳ oder verkouffenn ✳ so lanng ✳ und vil, ✳ bisz inen ir usstelliger ✳ unnd vervalner zins ✳ zuͦ sampt dem costenn ✳und schaden ✳ abtragen
und bezalt wirt ✳ ꝫc̄. ob ouch den vilgedàchten koͤuffernn ✳ unnd iren naͤch kommē hierin jemeˀ utzit abgienng, ✳ es wer an hoͧpt guͤlttenn, ✳ bürg₎,
underpfanden, ✳ brieffenn ✳ unnd siglenn, ✳ sölichenn mangel allenn ✳ sollen der vilgedàcht verkoͤuffer, ✳ sine erbenn ✳ unnd nàchkommē alweg₎ trüwlich ersetzen ✳ in nechst manats frist, ✳ so inen das zetuͤnd verkuͤndt wirt, ✳ by pen der leystung ✳ als umb̄ den zins obstàtt ꝫc̄. also ✳ und daruff
gelob ✳ unnd versprich ich, ✳ ✳ obbemelttˀ ✳ Uͤly Gattermā, ✳ der houpt gùltt, ✳ für mich ✳ unnd all min erbenn ✳ unnd ich, Joͧs Meyer, der bürg, ✳ in bürgen wise ✳ disenn kouff ✳ brieff ✳ unnd was daran geschriben stàtt ✳ wàr, ✳ vest ✳ unnd staͤtt zuͤ halttenn ✳ unnd zuͦ leystenn ✳ by unsernn guͤttenn trüwn̄ ✳ an geschworner eydenn statt, ✳ dann unns hiefuͤr gantz nuͤtzit friden, ✳ schirmen ✳ nach bedeckenn sol ✳ dhein bäpstlich,
keiserlich ✳ nàch küngklich frigheitt, ✳ gnad, ✳ vereingūg, ✳ verpuͤndtnus, ✳ gericht ✳ nàch recht, ✳ geistlichs nàch weltlichs, ✳ ꝫc̄. dem bemeltten verkoͤuffer ✳ ist hierin die
fründtschafft gonnt, ✳ das er ✳ unnd sin erbenn ✳ den obbemeltt₎ mütt kernnē gelts ✳ wol wider koùffenn ✳ unnd abloͤsenn mogend ✳ mit zwoͤlff guldin ✳ obbemaͤ¬
lter werschafft ✳ wellches jàrs ✳ oder zitts im jàr sy wellennd, ✳ mit sampt allenn marckzellig₎ ✳ unnd usstellig₎ zinnsen, ✳ costenn ✳ unnd schadens, ✳ soͤ¬
licher losung inen gestattet sol werdenn. ✳ hie by ✳ unnd mit sind in gericht gwesenn ✳ die ersammē Cuͤnrat Kürn, ✳ Thüring Schmid, ✳ Werna Vogtt,
all von Viling₎, ✳ Cuͤnrat Buwmā vō Stilly, ✳ Uͤlrich Senn von Rämig₎ ✳ unnd ander vil des grichts. ✳ unnd die wil im soͤlichˀ kouff ✳ und veˀkouff
vor mir, obbemeltem richteˀ, ✳ unnd den gricht saͤssenn ✳ nàch unnsers gerichts rechtt ✳ unnd bruch ✳ mit eroffnen, ✳ uffgäbenn, ✳ enpfachenn, ✳ inantwurttn̄,
wortt₎, ✳ wercken, ✳ wisen ✳ unnd gebaͤrden ✳ verhandlet ist, ✳ so hab ich von grichts ✳ unnd ampts wegenn ✳ mit sampt dem houpt gultten̄
unnd bürgenn ✳ mit ernst erbettenn den fromm̄e, ✳ wysenn ✳ Hannsen Kuttler, obervogt ✳ zuͤ Schaͤnckenberg, ✳ unnsernn liebenn herrn̄, ✳ das
er sin eygenn insigel, ✳ minen gnädig₎ herrenn von Bernn, ✳ im, ✳ mir, ✳ unnsern erbenn ✳ unnd nàchkomēn ✳ in alweg unschaͤdlich, ✳ offenlich hàtt
laussen haͤnck₎ an disenn brieff, ✳ der gebenn ist ✳ uff Andree apostoli, ✳ von Cristi gottes geburt zaltt ✳ fünfftzechen hundert ✳ unnd zwoͤlff jàr.